CHEWA กำไร Q2 โตทะลัก 3 เท่าตัว พร้อมลุยผุด 8 โครงการใหม่มูลค่าเกือบ 8 พันลบ.
CHEWA กำไร Q2 โตทะลัก 3 เท่าตัว พร้อมลุยผุด 8 โครงการใหม่มูลค่าเกือบ 8 พันลบ. มั่นใจปีนี้รายได้เข้าเป้า 2.4 พันลบ.
8 ส.ค. 2561

นาย ชุน เกียรติ บุญ กรรมการผู้จัดการบริษัท ชีวาทัย จำกัด (มหาชน) หรือ CHEWA  เปิดเผยว่า ผลการดำเนินงานไตรมาส 2/2561 ของบริษัทฯ และบริษัทย่อยว่ามีกำไรสุทธิ 93 ล้านบาท เทียบกับงวดเดียวกันของปีก่อนมีกำไรสุทธิ 22 ล้านบาท หรือเพิ่มขึ้น 314%
เนื่องจากบริษัทฯ มีรายได้รวมเพิ่มขึ้นเป็น 885 ล้านบาท เพิ่มขึ้นจำนวน 564 ล้านบาท หรือคิดเป็น 176 % เมื่อเทียบจากงวดเดียวกันของปีก่อนที่มีรายได้รวม 320 ล้านบาท แบ่งเป็นรายได้มาจากการขายอสังหาริมทรัพย์ 874 ล้านบาท  และรายได้อื่นๆจำนวน  11 ล้านบาท  ส่วนกำไรงวด 6 เดือน มีกำไรสุทธิ 150 ล้านบาท โตขึ้นใกล้กำไรทั้งปีของปีก่อน
นอกจากนี้ทางบริษัทฯยังประกาศจ่ายเงินปันผลระหว่างกาล หรือ Interim dividend เป็นครั้งแรก 31 % ของกำไรต่อหุ้น จากผลการดำเนินงานงวด 6 เดือนแรกของปี 2561 (วันที่ 1 ม.ค.-30 มิ.ย. 2561) แก่ผู้ถือหุ้นในอัตรา 0.05 บาทต่อหุ้น โดยกำหนดรายชื่อผู้มีสิทธิได้รับปันผลในวันที่ 24 ส.ค. 2561 และจะกำหนดจ่ายเงินปันผลแก่ผู้ถือหุ้นในวันที่ 7 ก.ย. 2561 นี้
ส่วนทิศทางธุรกิจปี 2561 ของบริษัทฯ เชื่อว่ายังคงเติบโตได้อย่างต่อเนื่องจากปีก่อน โดยมุ่งมั่นกับรายได้ที่เติบโตไม่ต่ำกว่า 2,400 ล้านบาท หรือเติบโตประมาณ 20% จากปี 2560 โดยมียอดขายรอโอน (Backlog) ประมาณ 800 ล้านบาท
โดยบริษัทได้กำหนดแผนยุทธศาสตร์ในการดำเนินธุรกิจ โดยมีแผนพัฒนาโครงการจำนวน  6 โครงการใหม่ และอีก 2 โครงการร่วมทุน คิดเป็นมูลค่ารวม 6,300 ล้านบาท  ซึ่งจากแผนพัฒนาโครงการต่างๆ รวมถึงการทยอยรับรู้รายได้จากยอดขายรอโอนอยู่ในมือสำหรับโครงการที่พร้อมโอนกรรมสิทธิ์และรับรู้รายได้ในปี 2561 ทำให้มั่นใจว่าผลการดำเนินงานปีนี้จะเติบโตตามเป้าไม่ต่ำกว่า 2,400 ล้านบาท หรือเติบโตประมาณ 20% จากปี 2560
ทั้งนี้ เนื่องจากบริษัทฯมีแผนจะเปิดโครงการใหม่จำนวน  6 โครงการใหม่ และอีก 2 โครงการร่วมทุน คิดเป็นมูลค่า 7,927 ล้านบาท ประกอบด้วย 1.โครงการ ”ชีวาทัย เรสซิเดนท์ ทองหล่อ” (ทองหล่อ 20) ซึ่งเป็นคอนโดมิเนียมโลว์ไรส์ จำนวน 155 ยูนิต มูลค่า 954 ล้านบาท, 2.โครงการ “ชีวาทัย เกษตรนวมินทร์ ” ซึ่งเป็นคอนโดมิเนียมไฮไรส์ จำนวน 480 ยูนิต มูลค่า 1,700 ล้านบาท, 3.โครงการ “ชีวาวัลย์ พุทธมณฑล สาย 1” แบรนด์ใหม่ล่าสุด ซึ่งเป็นโครงการบ้านเดี่ยว 53 ยูนิต  มูลค่า 1,226 ล้านบาท, 4.โครงการ “ชีวา โฮม วงแหวน-ลำลูกกา ”แบรนด์ใหม่ล่าสุด ซึ่งเป็นโครงการทาวน์โฮม ขนาด 275 ยูนิต ราคาขายเฉลี่ยที่ 2.5-3 ล้านบาท มูลค่า 700 ล้านบาท 5.โครงการ”ชีวา โฮม สุขสวัสดิ์-ประชาอุทิศ” เป็นโครงการทาวน์โฮม ขนาด 391 ยูนิต ราคาขายเฉลี่ย 2.1 – 2.49 ล้านบาท มูลค่า 885 ล้านบาท  6.โครงการ”ชีวา ฮาร์ท สุขุมวิท ” ซึ่งเป็นทาวน์โฮม ตั้งอยู่ที่ซอยสุขุมวิท 62/1 มูลค่าโครงการ 180 ล้านบาท 7.โครงการ “ชีวา ฮาร์ท ทองหล่อ” ซึ่งเป็นทาวน์โฮม ตั้งอยู่ที่ซอยสุขุมวิท 36 มูลค่าโครงการ 270 ล้านบาท  พร้อมโครงการใหม่ล่าสุด ฮอลล์มาร์ค โชคชัย 4 มูลค่าโครงการ 2,012 ล้านบาท
“ปีนี้ถือเป็นปีที่ 10 ในการดำเนินธุรกิจของ CHEWA ซึ่งรวมแล้วเรามีโครงการกว่า 15 โครงการที่สร้างความเชื่อมั่นให้กับผู้บริโภคที่เลือกโครงการของเรา บริษัทยังคงมุ่งมั่นสร้างสรรค์และส่งมอบผลิตภัณฑ์ ตลอดจนบริการให้อยู่เหนือความพึงพอใจของลูกค้าในทุกระดับ   ตอกย้ำแนวคิด “Build a life” เป็นบริษัทผู้พัฒนาอสังหาริมทรัพย์ชั้นนำในใจของผู้บริโภค ซึ่งบริษัทพร้อมเดินหน้าพัฒนาโครงการทั้งในส่วนของแนวสูง และแนวราบ เพื่อตอบสนองความต้องการของกลุ่มลูกค้าทุกกลุ่ม”นาย บุญ ชุน เกียรติ กล่าว